Man op kleinhoewe doodgesteekArgieffoto: SAPD ŉ Moordsaak word ondersoek nadat ŉ man Dinsdagaand op ŉ kleinhoewe in Midvaal in Gauteng vermoor is. Kapt. Kay Makhubele, provinsiale woordvoerder van die polisie, het aan Maroela Media gesê die omstandighede rondom die moord is nog onduidelik. “Ons kan nie presies bevestig hoe oud die man is nie, maar dis nie ŉ jong man nie. Ons weet ook nie presies hoeveel aanvallers daar was nie. Dit lyk wel of die aanvallers buitelanders was,” het Makhubele gesê. Volgens Makhubele blyk dit dat ŉ familielid op die man se liggaam afgekom het waar dit vasgebind op die vloer gelê het. “Die kluis is oopgebreek en daar is geld en ŉ vuurwapen gesteel,” het Makhubele gesê. Russel Meiring, woordvoerder van ER24, het gesê paramedici het omstreeks 20:45 by die toneel opgedaag. “Die paramedici is na ŉ kleinerige huisie geneem waar hul die man op die vloer aangetref het. Hy het veelvuldige steekwonde aan sy lyf gehad,” het Meiring gesê. Die man is op die toneel dood verklaar. Niemand is nog in verband met die voorval in hegtenis geneem nie. Die polisie se ondersoek duur voort.